Πρωτολοίμωξη από HHV - 6 και πυρετικοί σπασμοί σε βρέφη και παιδιά
Authors: Λαϊνά Ιωάννα 
Published: January 2014

Οι πυρετικοί σπασμοί είναι καλοήθης κατάσταση που όμως προβληματίζει και ανησυχεί τους γονείς. Ειδικά το πρώτο επεισόδιο απαιτεί την εισαγωγή του ασθενούς στο νοσοκομείο και τη διερεύνησή του. Οι ιογενείς λοιμώξεις παίζουν καθοριστικό ρόλο στην αιτιολογία των πυρετικών σπασμών με κύριο παθογενετικό μηχανισμό την πρόκληση πυρεξίας. Για κάθε άτομο υπάρχει συγκεκριμένος ουδός θερμοκρασίας σώματος για την εκδήλωση πυρετικών σπασμών που καθορίζεται από γενετικούς και περιβαλλοντικούς παράγοντες, τροποποιείται με τη ηλικία και την εγκεφαλική ωρίμανση και επηρεάζεται από μεταβολικές διαταραχές που συχνά συνοδεύουν τον πυρετό. Ο τύπος των πυρετικών σπασμών απλών ή σύνθετων σχετίζεται με την ανοσολογική απάντηση στη λοίμωξη και την παραγωγή κυτοκινών. Ορισμένοι ιοί έχουν νευροτρόπο δράση και διεισδύοντας στο κεντρικό νευρικό σύστημα προκαλούν εγκεφαλοπαθητική νόσηση που οδηγεί στην εκδήλωση κυρίως επιπεπλεγμένων πυρετικών σπασμών. Επίσης ορισμένοι ιοί μπορεί να προκαλούν αναζωπύρωση άλλων ιών που βρίσκονται σε λανθάνουσα κατάσταση στο κεντρικό νευρικό σύστημα. Με βάση την πιο πάνω μελέτη που αφορά σε πληθυσμό που εξυπηρετείται από μία από τις τέσσερις παιδιατρικές κλινικές του λεκανοπεδίου Αττικής: • Η πλειοψηφία των ασθενών ήταν ηλικίας < 2 ετών (48/65 = 73,8%), εύρημα συμβατό με το ότι η πρωτολοίμωξη συμβαίνει στο μεγαλύτερο ποσοστό ως την ηλικία των 24 μηνών. • Ο HHV-6 B ήταν το στέλεχος που κυρίως απομονώθηκε και θεωρείται παγκοσμίως ότι συσχετίζεται με την εμφάνιση πυρετικών σπασμών. • Το ? των παιδιών που εισάγονται προς διερεύνηση λόγω πρώτου επεισοδίου πυρετικών σπασμών στο νοσοκομείο εμφανίζουν πρωτολοίμωξη από ερπητοϊό 6, ποσοστό από τα υψηλότερα στη διεθνή βιβλιογραφία. Η ανίχνευσή του με μοριακές και ορολογικές μεθόδους, ως εξέταση ρουτίνας για τα παιδιά αυτά θα ήταν δόκιμη. Με τη μέθοδο της real time PCR, η ταχεία ανίχνευση του ιού θα συμβάλλει στην αποφυγή άλλων διαγνωστικών εξετάσεων και στη μείωση της κατάχρησης των αντιμικροβιακών φαρμάκων. • Με βάση τα ευρήματα της παρούσας μελέτης η πρωτολοίμωξη από τον ιό δεν προδιαθέτει σε εμφάνιση υποτροπών πυρετικών σπασμών αλλά ούτε και σύνθετων σπασμών αλλά το ερώτημα αυτό όπως και το κατά πόσον η πρωτολοίμωξη είναι προδιαθεσικός παράγοντας για την εμφάνιση επιληψίας είναι ακόμη υπό διερεύνηση. • Για τη διάγνωση της πρωτολοίμωξης από ερπητοϊό 6 στα παιδιά υπάρχει συμφωνία των ερευνητών ότι η ανεύρεση ιικού DNA στον ορό αίματος ή το πλάσμα είναι επιτυχής για τη διάγνωση της πρωτολοίμωξης στα παιδιά. • Η μοριακή μέθοδος που εφαρμόστηκε στην παρούσα μελέτη (real time PCR με τη χρήση του συστήματος Light Cycler 2.0) εμφανίζει υψηλή ειδικότητα και ευαισθησία αλλά πρέπει να πραγματοποιείται σε σύντομο χρονικό διάστημα, με μέγιστο τους 6 μήνες από τη συλλογή των δειγμάτων λόγω μη σταθερότητας του ιού στις συνθήκες συντήρησής του για μεγαλύτερο χρονικό διάστημα. • Στα παιδιά που εμφανίζουν πυρετικούς σπασμούς η διάγνωση της πρωτολοίμωξης δεν έχει να προσφέρει θεραπευτικά, είναι όμως ένα σημαντικό βήμα στη διάγνωση του αιτίου των σπασμών, ενημέρωση και καθησυχασμό των γονέων. Επίσης συμβάλλει στην ορθολογική χρήση των αντιβιοτικών όπως προαναφέρθηκε. Συμπερασματικά η μελέτη της μοριακής βιολογίας του ερπητοϊού 6 (όπως και άλλων νευροτρόπων ερπητοϊών) είναι σημαντική όχι μόνο από την πλευρά της βασικής επιστημονικής έρευνας αλλά και για την καλύτερη κατανόηση των μηχανισμών που οδηγούν στην εμφάνιση των πυρετικών σπασμών. Η παρούσα μελέτη είναι η πρώτη στον ελλαδικό χώρο, που διευρύνει τη γνώση για τον HHV-6, έναν ιό με παγκόσμια κατανομή αλλά ποικίλες βιολογικές ιδιότητες και κλινικές εκδηλώσεις.